SKRIFTLIG FORESPØRGSEL E-1074/02

af Monica Frassoni (Verts/ALE) til Kommissionen

(18. april 2002)

Om: Ridecentret Horse Country i en lokalitet af betydning for Fællesskabet ved San Vero Milis i Oristano

Der er ved at blive oprettet et ridecenter i kommunen San Vero Milis i Oristano-provinsen på Sardinien. Projektet finansieres af Sardinien og Oristano-provinsen og skal ligge delvis i en lokalitet af betydning for fællesskabet (SIC), klassificeret med kodenummer ITB 030038. Stedet, der dækker 84 ha, omfatter Putzu Idu-søerne (Salina Manna og Pauli Marigiosa), hvor de berømte lyserøde flamingoer og andre vigtige dyre- og fuglearter findes. Bulldozerne ødelægger tydeligt områdets naturlige habitat. Der er tilsyneladende ikke foretaget nogen vurdering af indvirkningen på miljøet og følgerne heraf.

Er Kommissionen bekendt med denne situation?

Kan Kommissionen under henvisning til artikel 6 i direktiv 92/43/ EØF(1) træffe foranstaltninger for at bevare dette sted og sikre, at projektet, som allerede er i gang, underkastet undersøgelser efter miljøvurderingsproceduren(2) og en vurdering af indvirkningen på miljøet?

Kan Kommissionen oplyse, om fællesskabsmidler er blevet brugt til at finansiere projektet for eksempel via territorialpagten for Oristano eller andre instrumenter og indstille finansieringen, indtil det garanteres, at projektet er forenelig med fællesskabsretten?

(1) EFT L 206 af 22.7.1992, s. 7.

(2) Jf. direktiv 97/11/EF, EFT L 73 af 14.3.1997, s. 5.

Svar afgivet på Kommissionens vegne af Margot Wallström

(27. maj 2002)

På grundlag af oplysninger fra det ærede medlem ser det ud til, at feriebyprojektet, Horse Country i San Vero Milis (Oristano) kunne forårsage betydelig påvirkning på den foreslåede lokalitet af fællesskabsbetydning Stagni di Putzu Idu (Salina Manna e Pauli Marigosa) ITV00038 i henhold til Rådets direktiv 92/43/EØF af 21. maj 1992 om bevaring af naturtyper samt vilde dyr og planter. Dette sted indeholder tre prioriterede naturtyper.

Artikel 6, stk. 3, i direktiv 92/43/EØF fastsætter, hvad angår lokaliteter, som i henhold til direktivets procedurer opføres som lokaliteter af Fællesskabsbetydning, og som udpeges som særlige bevaringsområder, at alle planer eller projekter, der ikke er direkte forbundet med eller nødvendige for lokalitetens forvaltning, men som i sig selv eller i forbindelse med andre planer og projekter kan påvirke en sådan lokalitet væsentligt, vurderes med hensyn til deres virkninger på lokaliteten under hensyn til bevaringsmålsætningerne for denne.

Selv om ovennævnte bestemmelse ikke er fuldt bindende for foreslåede lokaliteter af Fællesskabsbetydning, har medlemsstaterne bestemte forpligtelser hvad angår sådanne lokaliteter til at handle med henblik på at sikre, at direktivets mål ikke bringes i fare. Det henstilles navnlig, at de i det mindste afholder sig fra alle aktiviteter, der kan påvirke en foreslået lokalitets integritet (navnlig, når lokaliteten indeholder prioriterede naturtyper eller arter).

Kommissionen har i det nævnte tilfælde til hensigt at tage passende skridt for at samle nærmere oplysninger om sagen, da den ikke er klar over den situation, det ærede medlem beskriver.

Hvis Kommissionen får at vide, at fællesskabsretten overtrædes i dette særlige tilfælde, vil den ikke tøve med, som traktatens vogter, at træffe alle nødvendige foranstaltninger, herunder overtrædelsesprocedurer i henhold til EØF-traktatens artikel 226, for at sikre overholdelse af den relevante fællesskabsret.

I henhold til de oplysninger, Kommissionen har modtaget fra de pågældende regionale og lokale myndigheder, modtager projektet vedrørende opførelse af et ridecenter i San Vero Milis ikke nogen fællesskabsfinansiering, men indgår i et projekt i området, som udelukkende finansieres af regionale midler.